Matteus 27:8-10 Die Joodse keiers het die Here Jesus op dertig silwerstukke gewaardeer. Dit is vir hulle Sy waarde. Dit beteken dat hulle die HERE self nie meer werd vind nie. Jy sien hier hoe die kerk die Seun van God wat deur die Vader gestuur is ondertoe waardeer word. Hy word nie op Sy eie waarde geskat nie. Ook dit is deel van Christus se lyding vir ons. Hy ly vir al die kere wat ons Hom nie so waardeer dat ons Hom as ons Heer en God volg nie.
Hoe belangrik is dit dat ons steeds weer raaksien dat die Here Jesus die Seun van God is. Hy is nie sommer een of ander goed mens nie. Hy is nie my maatjie nie. Hy is regtig die een wat my Heer en Verlosser is. Hy verdien dit om as die belangrikste in my lewe behandel te word. Ek dink nou aan wat ons in 1 Petrus 1 lees: “Omdat julle weet dat julle nie deur verganklike dinge, silwer of goud, losgekoop is uit julle ydele lewenswandel wat deur die vaders oorgelewer is nie, maar deur die kosbare bloed van Christus, soos van ’n lam sonder gebrek en vlekkeloos”. Vs 18,19 Christus wat die mees kosbare mens op aarde was. Christus wat selfs die Seun van God is, het Hom laat verneder, het Hom ondertoe laat waardeer om elkeen wat glo die grootste skat te gee; die ewige lewe in vrede met God. Hy het dit gedoen onder die hande van sondige mense. Hy het dit selfs gedoen vir sondige mense. As ’n mens dit raaksien dan word Christus vir jou van so hoë waarde! Hy word dan jou liewe Heiland.